













ODLOK O RAZGLASITVI NIŽJE STOPNJE TVEGANJA PRI OSKRBI Z ENERGIJO

PREDLOG


EVA: 2026-2570-0055


I.	UVOD
1.	Razlogi in podlage za izdajo

Pravna podlaga:
prvi in četrti odstavek 156. člena Energetskega zakona (Uradni list RS, št. 38/24 in 47/25 – ZOEE-A)

Rok za izdajo:
/

Glavni razlogi za izdajo:
Cilj je razglasitev nižje stopnje tveganja pri oskrbi z energijo in ukrep za zagotavljanje zanesljive oskrbe z električno energijo v Republiki Sloveniji.

2.	Ocena finančnih posledic predloga akta za državni proračun in druga javna finančna sredstva

Presoja posledic je bila opravljena ob sprejemanju zakona, ki je podlaga za izdajo tega predloga.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

/

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic

Presoja posledic je bila opravljena ob sprejemanju zakona, ki je podlaga za izdajo tega predloga.

5.	Prikaz sodelovanja javnosti

Gradivo ni bilo predmet sodelovanja z javnostjo.

Obrazložitev:
/




II.	BESEDILO ČLENOV
Na podlagi prvega in četrtega odstavka 156. člena Energetskega zakona (Uradni list RS, št. 38/24 in 47/25 – ZOEE-A) Vlada Republike Slovenije izdaja 

Odlok o razglasitvi nižje stopnje tveganja pri oskrbi z energijo
1. člen
(vsebina)

	S tem odlokom se v Republiki Sloveniji razglasi nižja stopnja tveganja pri oskrbi z energijo.
2. člen
(izvedba nujnega ukrepa)

	Nuklearna elektrarna Krško d. o. o. mora za zagotovitev nemotenega delovanja elektroenergetskega sistema in neprekinjene oskrbe z električno energijo v Republiki Sloveniji zagotavljati obvezni obseg proizvodnje električne energije vsaj v višini tehničnega minimuma, ki glede na temperaturo in pretok reke Save še zagotavlja varno in zanesljivo delovanje elektrarne.
KONČNA DOLOČBA
3. člen
(začetek in konec veljavnosti)

	Ta odlok začne veljati 6. avgusta 2026 in velja do vključno 12. avgusta 2026.

III.	OBRAZLOŽITEV

K 1. členu:
Ta člen določa, da se s tem odlokom razglasi nižja stopnja tveganja pri oskrbi z energijo.
Na podlagi Energetskega zakona (Uradni list RS, št. 38/24 in 47/25 – ZOEE-A) lahko Vlada RS razglasi nižjo stopnjo tveganja zaradi priprave na krizo na področju oskrbe z energijo takrat, ko je zelo verjetno, da bo potrebno razglasiti stopnjo pripravljenosti v sektorju oskrbe s plinom skladno z Uredbo 2017/1938/EU o ukrepih za zagotavljanje zanesljivosti oskrbe s plinom ter zgodnje opozorilo v sektorju oskrbe z električno energijo skladno z Uredbo 2019/941/EU o pripravljenosti na tveganja v sektorju električne energije.
 
Razmere v slovenskem omrežju so zaostrene: TEŠ6 je v remontu, izključen je  DV 400 kV Divača- Redipuglia proti Italiji, proizvodnja hidroelektrarn v Sloveniji je izredno nizka, uvoz iz Madžarske ni mogoč, obeta se zaustavitev NEK zaradi visoke temperature reke Save. ELES, slovenski sistemski operater, je izdelal več analiz razmer v omrežju, zadnjo 4.8.2026, za obdobje od 5. do 11.8. 2026.
 
Analize kažejo, da je razpoložljive energije v omrežju zadosti, tudi v primeru zaustavitve NEK. Vso manjkajočo energijo je namreč mogoče uvoziti preko preostalih čezmejnih povezav (Avstrija, Hrvaška). Evropske analize zadostnosti proizvodnje električne energije ne kažejo na pomanjkanje razpoložljivih proizvodnih zmogljivosti ali na težave pri zagotavljanju potrebnih količin električne energije za pokrivanje pričakovane porabe, energijo je torej v Evropi mogoče kupiti.
ELES-ove analize pa kažejo na težave pri zagotavljanju ustrezne napetosti v 400 kV omrežju v primeru zaustavitve NEK: napetosti so previsoke. Previsoke napetosti lahko povzročijo izklope elektrarn in daljnovodov, posledično lahko pride do razpada elektroenergetskega sistema, kot na primer lansko leto v Španiji. Zato ELES-ova analiza ugotavlja, da je iz stališča zagotavljanja stabilnega napetostnega profila obratovanje NEK potrebno vsaj do ponovnega vklopa DV 400 kV Divača-Redipuglia. Za potrebe zagotavljanja ustreznega napetostnega profila ni potrebno delovanje NEK na polni moči, delovati pa mora na vsaj minimalni moči.
 
Zaradi navedenega Vlada RS razglaša nižjo stopnjo tveganja pri oskrbi z energijo. 

K 2. členu:
156. člen EZ-2 določa tudi, da lahko Vlada lahko v času razglašene nižje ali višje stopnje tveganja pri oskrbi z energijo gospodarskim družbam s področja energetike, ki so v 100 % posredni ali neposredni lasti Republike Slovenije, predpiše izvedbo ukrepov, ki omogočajo neprekinjenost oskrbe z energijo čim večjemu delu odjemalcev in s katerimi bo možno izkoristiti vse razpoložljive domače vire za proizvodnjo električne energije in toplote ter se s tem izogniti predvidenim motnjam in ali skrajšati trajanje dejanskih motenj in zmanjšati cenovni pritisk, kot so obvezni obseg proizvodnje, zagotavljanje sistemskih storitev sistemskemu operaterju ali zagotavljanje energije za pokrivanje izgub sistema. Ukrepi vlade morajo biti potrebni in sorazmerni.
 
Zato vlada nalaga NEK d.o.o., da mora, za zagotovitev nemotenega delovanja elektroenergetskega sistema in neprekinjene oskrbe z električno energijo v Republiki Sloveniji, zagotavljati obvezni obseg proizvodnje električne energije vsaj v višini tehničnega minimuma, ki glede na temperaturo in pretok reke Save, še zagotavlja varno in zanesljivo delovanje elektrarne.

K 3. členu:
Ta člen določa začetek in konec veljavnosti odloka.



IV.	PRILOGE

Priloge niso priložene.
Ustvarjeno v MOPED-DOCS, 05. 08. 2026 16:10:15
